ROZHODNUTIE KOMISIE
z 18. apríla 2006,
ktorým sa mení a dopĺňa príloha I k rozhodnutiu Rady 79/542/EHS, pokiaľ ide o dovoz hovädzieho dobytka z Čile
[oznámené pod číslom K(2006) 1552]
(Text s významom pre EHP)
(2006/296/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2004/68/ES z 26. apríla 2004, ktorá ustanovuje pravidlá zdravia zvierat pre dovoz a tranzit určitých živých kopytníkov do Spoločenstva a cez Spoločenstvo, mení a dopĺňa smernicu 90/426/EHS a 92/65/EHS a ruší smernicu 72/462/EHS (1), a najmä na jej článok 3 ods. 1 a článok 7 písm. e),
keďže:
(1)
V časti 1 prílohy I k rozhodnutiu Rady 79/542/EHS z 21. decembra 1979, ktorým sa ustanovuje zoznam tretích krajín alebo ich častí a ustanovujú sa podmienky udeľovania certifikátov o zdravotnom stave zvierat a zdravotnej neškodnosti na dovoz určitých druhov živých zvierat a ich čerstvého mäsa do Spoločenstva (2), sa ustanovuje zoznam tretích krajín a častí tretích krajín, z ktorých sa členským štátom povoľuje dovážať určité druhy živých zvierat.
(2)
Čile požiadalo Spoločenstvo, aby povolilo dovozy hovädzieho dobytka z Čile.
(3)
Stav výskytu chorôb v Čile je prijateľný a naviac je už táto krajina uvedená na zozname pre dovoz nedomestifikovaných zvierat iných ako ošípaných. Čile by sa malo zaradiť do zoznamu pre dovoz hovädzieho dobytka do Spoločenstva.
(4)
Rozhodnutie 79/542/EHS by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Časť 1 prílohy I k rozhodnutiu 79/542/EHS sa nahrádza znením v prílohe k tomuto rozhodnutiu.
Článok 2
Toto rozhodnutie sa uplatňuje od 21. apríla 2006.
Článok 3
Toto rozhodnutie je určené členským štátom.
V Bruseli 18. apríla 2006